## Települési támogatás jogcímen nyújtott

## helyi lakásfenntartási támogatás

[Eljárás ismertetése](#_Eljárás_ismertetés)

[Eljáráshoz szükséges dokumentumok](#_Eljáráshoz_szükséges_dokumentumok_45)

[Eljárási illetékek](#_Eljárási_illetékek_25)

[Ügyintézési határidő](#_Ügyintézési_határidő_46)

[Ügyindítás helye](#_Ügyindítás_helye_25)

[Egyéb kiegészítő információk](#_Egyéb_kiegészítő_információk_26)

**Jogszabályi háttér**

* Az általános közigazgatási rendtartásról szóló 2016. évi CL. törvény
* A szociális igazgatásról és a szociális ellátásokról szóló 1993. évi III. törvény
* A pénzbeli és természetbeni szociális ellátások igénylésének és megállapításának, valamint folyósításának részletes szabályairól szóló 63/2006. (III. 27.) Korm. rendelet
* Nyíregyháza Megyei Jogú Város Önkormányzata Közgyűlésének a szociális rászorultságtól függő egyes pénzbeli és természetben nyújtott szociális ellátásokról szóló 21/2021. (VI.25.) önkormányzati rendelete

### Eljárás ismertetése

* A helyi lakásfenntartási támogatás a szociálisan rászoruló háztartások részére a háztartás tagjai által lakott lakás, vagy nem lakás céljára szolgáló helyiség fenntartásával kapcsolatos rendszeres kiadásaik viseléséhez nyújtott hozzájárulás.
* A helyi lakásfenntartási támogatást elsősorban természetbeni szociális ellátás formájában, és a lakásfenntartással összefüggő azon rendszeres kiadásokhoz kell nyújtani, amelyek megfizetésének elmaradása a kérelmező lakhatását a legnagyobb mértékben veszélyezteti. A helyi lakásfenntartási támogatás fűtési költségként egy éves időtartamra egy összegben, házipénztári kifizetés útján is megállapítható.
* A helyi lakásfenntartási támogatásra jogosult az a személy, akinek a háztartásában az egy főre jutó havi jövedelem nem haladja meg a szociális vetítési alap összegének (2023. évben: 28.500.-Ft.) 310%-át, egyedül élő esetén 330%-át és a háztartás tagjai egyikének sincs vagyona.

A helyi lakásfenntartási támogatás az albérleti/bérleti szerződéssel rendelkező háztartások számára is nyújtható.

A természetbeni szociális ellátás formájában megállapított helyi lakásfenntartási támogatás folyósítása a szolgáltató részére történik és annak összegét a támogatással érintett költség(ek) tekintetében a szolgáltató írja jóvá. A lakásfenntartási támogatást azokhoz a közüzemi szolgáltatókhoz kell folyósítani, amelyek az Önkormányzattal megállapodást kötöttek, és amelyek vonatkozásában a felmerülő kiadás megfizetésének elmaradása a háztartás lakhatását leginkább veszélyezteti. Amennyiben a havonta fizetendő közüzemi díj mértéke alacsonyabb, mint a havonta megállapításra kerülő támogatás összege, a különbözetet a jogosult saját kezeihez kell folyósítani.

A jogcím nélküli önkormányzati bérlakást használók számára a lakásfenntartási támogatás meghatározott részét vagy egészét közüzemi szolgáltatóhoz vagy lakbértámogatásként kell megállapítani. Ha a jogcím nélküli önkormányzati bérlakást használó részére a bérleti szerződés meghosszabbítása folyamatban van, a lakásfenntartási támogatás fűtési célra is nyújtható.

A kérelem benyújtása történhet:

* személyesen,
* meghatalmazott útján,
* postai úton
* elektronikusan a magyarorszag.hu oldalról vagy a varoshaza.nyiregyhaza.hu weboldalról

Tájékoztatom, hogy elektronikus ügyintézéskor a Szociális és Köznevelési Osztályra továbbítandó küldeményeket az NYHSZOC névre és 654320755 KRID számra kell megküldeni. Tájékoztatom, amennyiben rendelkezik ügyfélkapus regisztrációval, úgy elektronikus úton is tarthat kapcsolatot a hatósággal, intézheti ügyét a <https://epapir.gov.hu> oldalon biztosított szolgáltatás igénybevételével.

A támogatás egy évre kerül megállapításra.

A jogosultság kezdő időpontja a kérelem benyújtási hónapjának első napja.

Lakásfenntartási támogatás ugyanazon lakásra csak egy jogosultnak állapítható meg, függetlenül a lakásban élő személyek és háztartások számától.

A támogatás igényelhető:

* közüzemi szolgáltatóhoz (Nyírtávhő Kft., Nyírségvíz Zrt., EnergoCoop Kft., Nyírvv Nonprofit Kft., áramszolgáltató felé, gázszolgáltatóhoz, csatornahasználat, közösköltség díjához),
* bérleti-, albérleti díjhoz,
* vegyes tüzelési mód esetében egyösszegben a fűtési költség mérséklésére.

Eljárás menete:

* Az átvett kérelmet az ügyintéző megvizsgálja és ellenőrzi a jogosultság feltételeinek fennállását.
* Amennyiben a kérelem hiányos, úgy az átvételtől számított 8 napon belül a hiányok pontos megjelölésével, a jogkövetkezményekre való figyelmeztetéssel, határidő megadásával végzésben felhívja a kérelmezőt a hiányok pótlására (a hiánypótlásra való felszólítástól az annak teljesítéséig eltelt idő nem számít bele az ügyintézési határidőbe).
* Amennyiben a kérelemből megállapítható a jogosultság hiánya, úgy további vizsgálat nélkül elutasítja a hatóság a kérelmet.
* Ha rendelkezésre áll minden adat és megállapítható a jogosultság, úgy a határozat egy példánya megküldésre kerül a jogosultnak, a közüzemi szolgáltatónak, valamint a Gazdasági Osztálynak. A megállapított támogatást utólag, minden hónap ötödik napjáig kell utalni a közszolgáltatókhoz. Fűtési támogatás esetén a határozattal vehető fel a Házi Pénztárból a megállapított támogatási összeg.
* A határozat kézhezvételét követő 16. napon válik a határozat véglegessé.

### Eljáráshoz szükséges dokumentumok

A helyi lakásfenntartási támogatás megállapítására irányuló kérelmet az arra szolgáló formanyomtatványon kell benyújtani, mely formanyomtatvány beszerezhető a Polgármesteri Hivatal Ügyfélszolgálati Centrumában, valamint elektronikus úton letölthető a Polgármesteri Hivatal honlapjáról.

Ügyfélfogadás helye: Ügyfélszolgálati Centrum Nyíregyháza, Kossuth tér 1., 26-27. számú ablak

Ügyfélfogadás ideje: hétfő, szerda: 8:00 – 12:00 és 13:00 – 16:30

kedd: 8:00 – 12:00

péntek: 8:00 – 12:00

**A kérelemhez mellékelni kell** a kérelmező és vele egy háztartásban élők részéről **a kérelem beadását megelőző hónap nettó jövedelméről** szóló igazolásokat:

* - **nyugdíjas esetében** a Nyugdíjbiztosító Igazgatóság által az **év elején küldött nyugdíjösszesítő** fénymásolatát a folyósítás jogcíméről és összegéről, valamint a kérelem beadását **megelőző 1 havi nyugdíjigazolás** (szelvény vagy banki igazolás) fénymásolatát;
* **foglalkoztatotti jogviszony esetén** a kérelem benyújtását megelőző havi jövedelemigazolás csatolása szükséges a kérelem mellékletét tartalmazó formanyomtatvány munkáltató által történő kitöltésével; **vállalkozók, illetve őstermelők esetén** a lezárt gazdasági évre vonatkozóan NAV által kiadott jövedelem-igazolás; továbbá a kérelem mellékletét képező jövedelemigazolás formanyomtatvány könyvelő által történő kitöltésével kell igazolni a kérelem benyújtását megelőző 12 havi jövedelmüket;
* - **az állami foglalkoztatási szerv által folyósított ellátás** esetén a megállapító határozat fénymásolatát, a folyósított ellátás összegéről az előző egy hónap szelvényének másolatát, amennyiben családi adókedvezményt érvényesít, annak összegét is fel kell tüntetni az igazoláson;
* azon kérelmezők, akik 65. életévüket vagy a rájuk irányuló nyugdíjkorhatárt nem töltötték e és **állástalanok**, az állami foglalkoztatási szerv által kiállított hatósági bizonyítványt kell benyújtaniuk arról, hogy az álláskeresők nyilvántartásában szerepelnek-e, vagy az álláskeresők kiskönyvének egyszerű másolata a jelentkezés várható időpontjáról;
* - **árvaellátás folyósítása esetén** az előző havi szelvényen kívül a Nyugdíjfolyósító Igazgatóság által küldött év eleji összesítő fénymásolatát (amennyiben özvegyi nyugdíjra/árvaellátásra nem jogosult az elutasító/megszüntető határozat fénymásolata)
* - **válóperes végzés, gyermekelhelyezésről szóló bírói egyezség fénymásolatát**, a megállapított/fizetendő gyermektartásdíj összegéről 1 hónapra visszamenőleg szelvényt vagy igazolást (amennyiben válófélben vannak, a házasság felbontására irányuló kereset fénymásolatát)
* - **tartós jövedelemcsökkenés esetén** a rendszeres pénzellátás megszűnéséről szóló dokumentum fénymásolatát; vállalkozói vagy őstermelői tevékenység megszűnése esetén az engedély/igazolvány visszavonásáról, társas vállalkozás esetén cégjegyzékből való törlésről szóló dokumentum fénymásolatát;
* - **a 16. életévüket betöltött tanulók esetében** a tanulói jogviszony érvényes diákigazolvánnyal vagy az azt helyettesítő OKTIG rendszerből kiállított QR kódos igazolással igazolható;
* - **az előző havi ösztöndíj összegéről oktatási intézmény által kiadott hivatalos igazolást**, amennyiben nem részesül ösztöndíjban az erről szóló hivatalos dokumentum fénymásolatát;
* - **gyámkirendelő és/vagy gondnokság alá helyezésről szóló határozat fénymásolatát**;
* **fogyatékkal élő személy esetén:**

tartósan beteg állapotának fennállását a magasabb összegű családi pótlék, rokkantsági járadék, rokkantsági ellátás, rehabilitációs ellátás, rehabilitációs járadék vagy a megváltozott munkaképesség miatt megállapított hozzátartozói nyugellátás folyósítását igazoló irattal igazolhatják,

fogyatékosságának fennállását a magasabb összegű családi pótlék, vakok személyi járadéka, fogyatékossági támogatás folyósítását **igazoló irattal igazolhatják**;

* - **amennyiben nem magyar állampolgár**, a Magyarországon való tartózkodás jogcímét igazoló irat fénymásolatát;
* - csatolni szükséges továbbá a vagyonnyilatkozatot,
* - igazolást a lakásban tartózkodásának jogcíméről (pl.: bérleti szerződés, lakáshasználatba vételi engedély, adásvételi szerződés, stb.),
* - bérelt lakás esetén az albérleti/bérleti szerződés egyszerű másolatát kell csatolni, azzal, hogy annak érvényességét a tulajdonosnak igazolnia kell, mely igazolás a kérelem benyújtását megelőző 30 napnál nem lehet régebbi, valamint
* - a természetbeni szociális ellátásként nyújtott ellátás esetén az általa igénybe vett szolgáltatásról a szolgáltató általi azonosításához szükséges adatot a jogosult által az előző hónapban fizetendő közüzemi elszámoló lapok/számlarészletezők fénymásolatával, ennek hiányában a közüzemi szolgáltató által kiadott hivatalos igazolással kell igazolni.

Ha az ellátást igénybevevő és a közüzemi szolgáltatóval szerződésben álló személy nem azonos, a megállapított ellátás összegének közüzemi szolgáltató által történő jóváírása céljából az adott közüzemnél a fogyasztó adatait az ellátást igénybevevő adataira kell módosítani.

* - **gépjármű esetén** forgalmi engedély fénymásolatát, amennyiben lízingelt az erről szóló szerződés fénymásolatát

**Kérjük, hogy a pontos adategyeztetés érdekében a kérelmező személyi igazolványát/lakcímkártyáját/TAJ kártyáját (vagy annak másolatát) bemutatni szíveskedjenek!**

A jövedelemszámításnál figyelmen kívül kell hagyni:

* a kérelem benyújtását megelőzően megszűnt havi rendszeres jövedelmet,
* a vállalkozásból származó jövedelmet, ha a vállalkozási tevékenység megszűnt,
* közfoglalkoztatásból származó havi jövedelemnek a szociális vetítési alap összegét meghaladó részét.

Jövedelemszámításnál a fizetett tartásdíj összegével csökkenthető az összjövedelem.

**Az ellátásban részesülő a jogosultság feltételeit érintő lényeges tények, körülmények megváltozásáról 15 napon belül köteles értesíteni Nyíregyháza Megyei Jogú Város Polgármesteri Hivatal Szociális és Köznevelési Osztályt. A változásról „változás bejelentő” nyilatkozat kitöltése szükséges.**

### Eljárási illetékek

Az eljárás illeték- és költségmentes.

### Ügyintézési határidő

Kérelem benyújtásától számított 8 nap és 60 nap.

### Ügyindítás helye

Nyíregyháza Megyei Jogú Város Polgármesteri Hivatal Ügyfélszolgálati Centruma (4400 Nyíregyháza, Kossuth tér 1.)

### Egyéb kiegészítő információk

[Mikor nyújtható be ismételten lakásfenntartási támogatás ?](#_Mikor_nyújtható_be_1)

[Mi a teendő, ha a jogosultság időtartama alatt jövedelmi helyzetében és/vagy lakcímében változás következik be ?](#_Mi_a_teendő,)

[Az ellátás havi összege](#_A_helyi_lakásfenntartási)

[Jogosulatlanul nyújtott ellátás jogkövetkezményei](#pr495)

[Jogorvoslati lehetőségek](#_Jogorvoslati_lehetőségek)

[Mi számít vagyonnak ?](#_Mi_számít_vagyonnak_1)

[Ki számít egy háztartásban élőnek és ki az egyedülélő ?](#_Ki_számít_egy_1)

##### 

### Mikor nyújtható be ismételten lakásfenntartási támogatás?

Előzménnyel rendelkező kérelmet legkorábban a jogosultság időtartama lejárati hónapjának első napjától lehet benyújtani. Ebben az esetben az új jogosultság időtartamának kezdő időpontja nem a kérelem benyújtási hónapjának első napja, hanem az előző jogosultsági időtartam utolsó hónapját követő hónap első napja.

### Mi a teendő, ha a jogosultság időtartama alatt jövedelmi helyzetében és/vagy lakcímében változás következik be ?

A helyi lakásfenntartási támogatásra való jogosultság jövedelmi és vagyoni feltételének fennállását, valamint havi összegét felül kell vizsgálni, ha az ellátás megállapításának alapjául szolgáló jövedelemben tartós változás történt, vagy az ellátás megállapításánál figyelembe vett, egy háztartásban élő családtagok létszáma megváltozott.

* Ha a helyi lakásfenntartási támogatás összege a felülvizsgálat eredményeként változik, a változás időpontját követő hónap első napjától a korábbi jogosultsági időtartam végéig az új összegnek megfelelően kell folyósítani.
* A felülvizsgálat eredményeként a helyi lakásfenntartási támogatásra való jogosultság megszűnik, vagy ha a jogosult a jogosultság feltételeinek vagy az annak keretében megállapított ellátás összegének felülvizsgálatára irányuló eljárást akadályozza, akkor az ellátás folyósítását a határozat meghozatala hónapjának utolsó napjával meg kell szüntetni.

Ha a helyi lakásfenntartási támogatásban részesülő személy lakcíme a támogatás folyósításának időtartama alatt megváltozik, vagy a jogosult meghal, a változás, illetve a haláleset hónapjára járó támogatás teljes összegben kell folyósítani, és a helyi lakásfenntartási támogatásra való jogosultságot a változás hónapjának utolsó napjával kell megszüntetni.

* A helyi lakásfenntartási támogatásra való jogosultságot meg kell szüntetni, ha
* a jogosult meghal,
* lakcímváltozás következik be,
* a fogyasztóval kötött egyetemes szolgáltatási szerződés megszűnt,
* jogosultsága a jogszabályi feltételeknek nem felel meg.

### A helyi lakásfenntartási támogatás egy hónapra jutó összege

a) ha a jogosult háztartásában az egy főre jutó havi jövedelem nem haladja meg a szociális vetítési alap összegének 220 %-át a támogatás mértéke 8.000.-Ft.

b) ha a jogosult háztartásában az egy főre jutó havi jövedelem nem haladja meg a szociális vetítési alap összegének 240%-át a támogatás mértéke 6.500.-Ft.

c) ha a jogosult háztartásában az egy főre jutó havi jövedelem nem haladja meg a szociális vetítési alap összegének 310%-át a támogatás mértéke 5.000.-Ft.

d) ha a jogosult háztartásában az egy főre jutó havi nettó jövedelem nem haladja meg az öregségi nyugdíj mindenkori legkisebb összegének 330%-át a támogatás mértéke 3.000.-Ft.

### Jogosulatlanul nyújtott ellátás jogkövetkezményei

A meghatározott feltételek hiányában vagy a jogszabály megsértésével nyújtott ellátást meg kell szüntetni, az ellátást jogosulatlanul igénybe vevőt pedig kötelezni kell a pénzbeli ellátás visszafizetésére, természetben nyújtott ellátás esetén annak pénzegyenértéke megfizetésére.

### Jogorvoslati lehetőségek

* A helyi lakásfenntartási támogatás esetében a határozattal szemben – annak közlését követő 15 napon belül illetékmentes – fellebbezéssel lehet élni.
* A fellebbezést Nyíregyháza Megyei Jogú Város Közgyűléséhez címezve a Polgármesteri Hivatal Szociális és Köznevelési Osztályán lehet benyújtani. A fellebbezés elektronikus úton történő benyújtására nincs lehetőség.
* Az első fokon eljáró szerv továbbítja a fellebbezést a Közgyűléséhez másodfokú elbírálás végett.

Amennyiben az ügyfél fellebbezési jogát kimerítette és úgy ítéli meg, hogy törvényes érdekeiben sérelmet szenvedett, úgy jogszabálysértésre hivatkozással kérheti a határozat bírósági felülvizsgálatát. A keresetlevelet a közléstől számított 30 napon belül nyújthatja be a Nyíregyházi Törvényszékhez címezve.

### Mi számít vagyonnak ?

Az a hasznosítható ingatlan, jármű, továbbá vagyoni értékű jog, továbbá pénzforgalmi szolgáltatónál kezelt – jövedelemként figyelembe nem vett – összeg, amelynek külön-külön számított forgalmi értéke, illetőleg összege a szociális vetítési alap összegének a harmincszorosát, vagy együttes forgalmi értéke a szociális vetítési alap összegének a nyolcvanszorosát meghaladja, azzal, hogy a szociális rászorultságtól függő pénzbeli és természetbeni ellátások jogosultsági feltételeinek vizsgálatánál nem minősül vagyonnak az az ingatlan, amelyben az érintett személy életvitelszerűen lakik, az a vagyoni értékű jog, amely az általa lakott ingatlanon áll fenn, továbbá a mozgáskorlátozottságra tekintettel fenntartott gépjármű.

A jogszabályi rendelkezés értelmében azt az ingatlant kell a személy által lakottnak tekinteni, amelyben a személy lakóhelyként vagy tartózkodási helyként életvitelszerűen tartózkodik. A vagyoni helyzet vizsgálatakor egy ingatlant lehet lakottként figyelembe venni.

Mozgáskorlátozottságra tekintettel fenntartott a gépjármű, ha

a) a kérelmező vagy háztartásának tagja a súlyos mozgáskorlátozott személyek közlekedési kedvezményeiről szóló kormányrendelet szerint mozgáskorlátozottnak, vagy a fogyatékos személyek jogairól és esélyegyenlőségük biztosításáról szóló törvény szerint mozgásszervi fogyatékosnak minősül, és a gépjárművet rendeltetésszerűen személyszállításra használják, vagy

b) a kérelmező vagy háztartásának tagja a súlyos mozgáskorlátozott személyek közlekedési kedvezményeiről szóló kormányrendelet szerint egyéb fogyatékosnak minősül, és a gépjárművet szerzési támogatás felhasználásával vásárolták.

A vagyoni helyzet vizsgálatakor háztartásonként egy személygépjárművet lehet mozgáskorlátozottságra tekintettel fenntartott gépjárműnek tekinteni.

A vagyoni helyzet vizsgálatakor nem kell figyelembe venni az életvitelszerűen lakott ingatlan eladása, valamint az életvitelszerűen lakott ingatlanon fennálló vagyoni értékű jog átruházása esetén az eladott ingatlan, illetve átruházott vagyoni értékű jog ellenértékeként a fizetési számlára befizetett - összeget.

A vagyoni helyzet vizsgálata során a lízingelt dolgon fennálló használati jogot meghatározott időre szóló vagyoni értékű jogként kell figyelembe venni. A meghatározott időre szóló vagyoni értékű jog értékének meghatározására az illetékekről szóló 1990. évi XCIII. törvény 72. §-ának (2) bekezdése az irányadó.

A **pénzforgalmi szolgáltatónál kezelt összeg:**

* a pénzforgalmi szolgáltatás nyújtásáról szóló törvény szerinti fizetési számla szerződés alapján nyitott fizetési számlán szereplő összeg, valamint a betétszerződés *és a takarékbetét szerződés alapján, vagy egyéb szerződés alapján a hitelintézetnél* elhelyezett, a vagyonvizsgálat során figyelembe vett személy rendelkezése alatt álló összeg, ha azt a hitelintézet a bankszámlaszerződés szabályainak megfelelően kezeli,
* a betétszerződés és takarékbetét-szerződés alapján takarékbetétkönyv, egyéb betéti okirat ellenében a hitelintézetnél elhelyezett, a vagyonvizsgálat során figyelembe vett személy rendelkezése alatt álló összeg, továbbá az egyéb, a hitelintézet által visszafizetendő, a vagyonvizsgálat során figyelembe vett személy rendelkezése alatt álló pénzösszeg.

### Ki számít egy háztartásban élőnek és ki az egyedül élő?

## Egyedül élő: az a személy, aki egyszemélyes háztartásban lakik.

Háztartás: az egy lakásban együtt lakó, ott bejelentett lakóhellyel vagy tartózkodási hellyel rendelkező személyek közössége.